## El Teatre Principal de Castelló acull l’espectacle familiar ‘Soy Salvaje’ i l’obra ‘Viejos tiempos’ amb Ernesto Alterio

*** *Soy Salvaje*, que es representa el dissabte 22 de novembre, a les 18 hores, està recomanada per a majors de 4 anys
* Exhaurides totes les entrades per a la representació, el diumenge 23 de novembre, a les 19 hores, de *Viejos tiempos***

L’Institut Valencià de Cultura programa este cap de setmana, en el Teatre Principal de Castelló, l’espectacle familiar *Soy Salvaje* i l’obra *Viejos tiempos.*

D’una banda, el dissabte 22 de novembre, a les 18:00 hores, el Principal de Castelló obri la seua programació al públic infantil amb *Soy Salvaje*. L’obra ens conta la història de Mona, una xiqueta criada en la selva per un goril·la anomenat Koko. Un dia, els sers humans envaïxen i destruïxen la seua llar, i porten Mona a la civilització per a educar-la. Pitjor sort corre Koko que és tancat en un zoològic. Encara que Mona s’adapta al nou món que li han imposat, no és feliç. Serà el moment en què mamprenga un viatge per a rescatar Koko.

L’obra, recomanada per a majors de quatre anys, és una producció de La Maquiné, dirigida per Joaquín Casanova i Elisa Ramos i interpretada per Ángela Càceres i Noé Lifona.

Cal assenyalar que, a més de la sessió oberta a tot el públic, l’Institut Valencià de Cultura, ha programat una funció especial per als centres educatius de la província que ha tingut lloc este divendres 21 de novembre.

Les entrades, amb un preu de quatre euros, es poden adquirir en taquilla o en la web ivc.gva.es

***Viejos tiempos*, entrades exhaurides**

La segona de les propostes del Teatre Principal de Castelló per al cap de setmana arriba el diumenge 23 de novembre, a les 19:00 hores, amb totes les localitats venudes.

L’escriptor i dramaturg britànic Harold Pinter, Premi Nobel de Literatura en 2005, firma esta obra que convida a reflexionar sobre la memòria, el passat i el pas del temps.

*Viejos tiempos*, protagonitzada pel reconegut actor Ernesto Alterio, acompanyat de Marta Belenguer i Mélida Molina, ens situa en la trobada d’Anna, en la casa de Kate i Deeley. La visita desencadena una successió de records que provoquen una guerra en defensa de la raó de la memòria. El passat es modifica cada vegada que es parla d’ell i les conseqüències en el present són demolidores.

La versió que es representa en el Principal de Castelló és una producció de Teatro de la Abadía i Entrecajas Producciones Teatrales, dirigida per Beatriz Argüello.

Més informació en ivc.gva.es.

Fecha: 21/11/2025